9

	Образецът на консултационен документ влиза в сила от 01 януари 2021 г.



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
В Наредбата за държавните изисквания за придобиване на висше образование на образователно-квалификационна степен „бакалавър“ в професионално направление „Военно дело“ по специалностите от регулираната професия „Офицер за тактическо ниво на управление“ /обн. ДВ. бр. 68 от 2012 г., изм. ДВ, бр. 9 от 2018 г./ се регламентира възможността за обучение във висшите военни училища на войници/матроси, сержанти/старшини и офицерски кандидати в задочна форма за придобиване на висше образование на образователно-квалификационна степен „бакалавър“ по специалности от регулираната професия „Офицер за тактическо ниво на управление“ в професионално направление „Военно дело“.
В ЗОВСРБ /чл. 260, ал. 2/ е уредено задължението на курсантите, отстранени от обучение по ред, определен с правилниците на висшите военни училища, или напуснали по собствено желание по време на обучението, да възстановяват разходите за издръжка и обучение за периода, в който са били обучавани. В посочената разпоредба обаче, липса аналогично задължение към военнослужещите, обучаващи се във висшите военни училища в задочна форма за придобиване на висше образование на образователно-квалификационна степен „бакалавър“ в професионално направление „Военно дело“. В тази връзка следва да се разпише отделна разпоредба /в чл. 260/, касаеща задължението на войниците/матросите, сержантите/старшините и офицерските кандидати да възстановят разходите за издръжката и обучението им за периода, в който са били обучавани във висшите военни училища, в случай на отстраняване от обучение по ред, определен с правилниците на висшите военни училища, или при напускане по собствено желание.
Същевременно, от учебната 2018/2019 година във висшите военни училища е осигурена възможност за преминаване на едногодишно обучение в курс за придобиване на професионална квалификация по военно дело от офицерските кандидати, сержантите/ старшините и войниците/матросите, като след неговото завършване на военнослужещите се присвоява офицерско звание „лейтенант“ и те се назначават на длъжности в Министерството на отбраната, структурите на пряко подчинение на министъра на отбраната и Българската армия /чл. 16б от ППЗОВСРБ/. Изискването към военнослужещите за обучение в курса е да притежават висше образование с образователно-квалификационна степен „бакалавър“/„магистър“ по гражданска специалност, аналогична на съответната гражданска специалност на курсантите, получавана във висшите военни училища.
Предвид специфичния характер на горепосочените обучения и предоставеното право на офицерските кандидати, сержантите/старшините и войниците/матросите за кариерно развитие във военните формирования/структурите от въоръжените сили, чрез заемане на офицерски длъжности е необходимо, да се потърси финансова отговорност от военнослужещите при виновно тяхно неизпълнение на задължението за придобиване на професионална квалификация по военно дело, с оглед разходваните средства от Министерството на отбраната за периода, в който са били обучавани. В тази връзка следва да се въведе изрична разпоредба в чл. 260 от ЗОВСРБ, която да регламентира задължението на офицерските кандидати, сержантите/старшините и войниците/матросите за възстановяване на разходите за издръжката и обучението им в курс за придобиване на професионална квалификация по военно дело, в случай на отстраняване от обучение по ред, определен с правилниците на висшите военни училища, или напуснали по собствено желание.

	1.2.
	Цели на консултацията:
· да се запознаят заинтересованите страни с предложението, като им бъде предоставена възможност да изразят становищата си;
· предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта;
· анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона.
Съпътстващи цели на консултацията:
· получаване на мнения и становища от заинтересованите страни за обхвата и същността на проекта на закон;
· получаване на предложения за по-ефективно постигане на целите на проекта на закон;
· идентифициране на допълнителни възможности, алтернативни на предложенията;
· оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.


Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България

	2. ОПИСАНИЕ НА ПРЕДЛОЖЕНИЕТО
С оглед въведените в ЗОВСРБ задължения към курсантите за възстановяване на разходите, свързани с издръжката и обучението им за периода, в който са били обучавани, в случай на отстраняване от обучение по съответния ред или при напускане по собствено желание, следва да се приложи идентичен подход спрямо офицерските кандидати, сержантите/старшините и войниците/матросите, обучаващи се във висшите военни училища за придобиване на професионална квалификация по военно дело или висше образование в задочна форма по специалности от в професионално направление „Военно дело“.

	3. ВЪПРОСИ ЗА ОБСЪЖДАНЕ
· Справедливо ли е прилагането на еднакъв подход към курсанти и военнослужещи за възстановяване на от тях на разходите, свързани с обучението им във висшите военни училища, при отстраняване от обучение или при напускане по собствено желание?
· Смятате ли, че предлаганата промяна е финансово и икономически обоснована?
· Какви ще са последствията от предвижданата промяна?
· Ще се повиши ли интереса от страна на военнослужещите за обучение във висшите военни училища за придобиване на професионална квалификация по военно дело и висше образование в задочна форма по специалности от професионално направление „Военно дело“?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
З Проект на Закон за изменение и допълнение на Закона за отбраната и въоръжените сили на Република България.
Правилник за прилагане на Закона за отбраната и въоръжените сили на Република България

